Clicks en EFF kom ooreen ná vergaderingJulius Malema en die EFF-afvaardiging saam met Clicks-leierskap (Foto: EFF/Twitter) Die EFF het Donderdag op versoek van Clicks met dié winkelgroep se leierskap vergader rakende die omstrede advertensie waarin oënskynlik neerhalend na swart mense se natuurlike hare verwys is. “Die EFF en Clicks het ooreengekom dat die advertensie aanstootlik en rassisties is en Clicks aanvaar volle aanspreeklikheid vir die advertensie wat op sy webwerf gedeel is,” het Vuyani Pambo, woordvoerder van die EFF, na afloop van die vergadering in ŉ verklaring gesê. Die EFF het sy teleurstelling uitgespreek oor die manier hoe Clicks die betrokke saak hanteer het. “Die EFF het dit duidelik gemaak dat die dae van verskonings en jammer-sê verby is en dat daar gevolge moet wees vir rassisme,” het Pambo bygevoeg. Die twee partye het ooreengekom dat Clicks berou sal toon aan alle Suid-Afrikaners, spesifiek swart vroue, vir die TRESemmé-advertensie. Die twee partye het ook ooreengekom dat: – Clicks alle TRESemmé-produkte van sy rakke in al sy winkels sal verwyder en met produkte sal vervang wat plaaslik vervaardig is; – Clicks sal ŉ minimum van 50 000 sanitêre doekies en 50 000 ontsmettingsmiddels en maskers skenk aan landelike en informele nedersettings, wat deur die EFF bepaal sal word; – Clicks sal ŉ beurs toeken aan vyf studente sodat hulle in die volgende akademiese jaar (2021) ŉ farmaseutiese kwalifikasie kan volg. Al vyf studente moet swart vroulike Afrika-studente wees wat van ŉ landelike gebied af kom en weeskinders wees weens MIV/Vigs; – EFF sal saam met wetstoepassers werk om seker te maak dat skoorsoekers, wat by die vandalisme by Clicks-winkels betrokke was, aangekeer word. “Kragtens bogenoemde berus die EFF en Clicks nou by die saak. Ons het saamgestem dat ons verdere gesprekke met Clicks sal hou oor transformasie in Clicks wat betref aanskaffing, bemagtiging, indiensnemingsgelykheid, lokalisering en diversifikasie van hul verskaffersbasis,” het Pambo gesê. Die EFF versoek dat alle betogings by Clicks-winkels met onmiddellike effek opgeskort sal word. “Alle Clicks-winkels kan nou normale bedrywighede hervat.”